title: Decizia 2104/912/PESC a Consiliului din 15 decembrie 2014 de sprijinire a activităților de securitate fizică și gestionare a stocurilor (PSSM) pentru reducerea riscului de comerț ilicit cu arme de calibru mic și armament ușor (SALW) și muniția aferentă în regiunea Sahel

text:
               17.12.2014

               RO

               Jurnalul Oficial al Uniunii Europene

               L 360/30

         DECIZIA 2104/912/PESC A CONSILIULUI
   din 15 decembrie 2014
   de sprijinire a activităților de securitate fizică și gestionare a stocurilor (PSSM) pentru reducerea riscului de comerț ilicit cu arme de calibru mic și armament ușor (SALW) și muniția aferentă în regiunea Sahel
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 15 și 16 decembrie 2005, Consiliul European a adoptat Strategia UE de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă. În strategia respectivă, Consiliul European recunoaște că abundența stocurilor de SALW și muniție aferentă facilitează accesul civililor, al infractorilor, al teroriștilor și al luptătorilor la aceste arme în egală măsură și subliniază necesitatea urmăririi unor acțiuni preventive de combatere a furnizării ilegale și a cererii de arme convenționale. De asemenea, strategia evidențiază Africa drept continentul cel mai afectat de impactul conflictelor interne agravat de afluxul destabilizator de SALW.

               (2)

               La 21 martie 2011, Consiliul a aprobat Strategia Uniunii Europene pentru securitate și dezvoltare în Sahel, care oferă un cadru integrat pentru angajamentul Uniunii în regiunea Sahel. Una dintre cele patru linii de acțiune ale strategiei urmărește consolidarea capacităților în sectoarele securității, aplicării legii și statului de drept în această regiune pentru a lupta împotriva amenințărilor și pentru a gestiona terorismul și criminalitatea organizată într-un mod mai eficient și specializat și coroborarea acestora cu măsuri de bună guvernanță.

               (3)

               La 14 iunie 2006, la Abuja, Nigeria, statele membre ale Comunității Economice a Statelor din Africa de Vest (ECOWAS) au adoptat Convenția ECOWAS privind armele de calibru mic și armamentul ușor, munițiile aferente și alte materiale conexe, care a intrat în vigoare la 29 septembrie 2009. La 30 aprilie 2010, la Kinshasa, Republica Democratică Congo, statele membre ale Comunității Economice a Statelor din Africa Centrală (ECCAS) și Republica Rwanda au adoptat o convenție a Africii Centrale pentru controlul armelor de calibru mic și a armamentului ușor, al munițiilor aferente, al pieselor și componentelor care pot fi utilizate pentru fabricarea, repararea sau asamblarea lor. În ambele convenții, statele semnatare s-au angajat, printre altele, să ia măsurile necesare pentru a asigura gestionarea, depozitarea și securitatea, în condiții de siguranță și eficacitate, ale stocurilor lor naționale de SALW, în conformitate cu standardele și procedurile corespunzătoare.

               (4)

               Burkina Faso, Mali și Nigeria au ratificat Tratatul privind comerțul cu arme, la fel ca și 23 de state membre, iar Ciad, Mauritania, și Niger au semnat tratatul. Articolul 16 alineatul (1) din Tratatul privind comerțul cu arme prevede că la punerea în aplicare a tratatului, fiecare stat parte poate solicita asistență, inclusiv asistență juridică sau legislativă, consolidarea capacității instituționale și asistență tehnică, materială sau financiară. Respectiva asistență poate include programe de gestionare a stocurilor, de dezarmare, demobilizare și reintegrare, legislație model și practici eficace de punere în aplicare. Fiecare stat parte în măsură să facă acest lucru oferă asistență, la cerere.

               (5)

               Burkina Faso, Mali, Mauritania și Nigeria sunt state părți la Protocolul împotriva fabricării și traficului ilegale de arme de foc, piese și componente ale acestora, precum și de muniții, care completează Convenția Națiunilor Unite împotriva criminalității transnaționale organizate (denumit în continuare „Protocolul privind armele de foc”).

               (6)

               Toate statele membre ale ONU s-au angajat la punerea efectivă în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (denumit în continuare „Programul de acțiune al ONU”), precum și a Instrumentului internațional care permite statelor să identifice și să urmărească, în mod rapid și fiabil, armamentul ușor și armele de calibru mic ilicite.

               (7)

               La cea de-a cincea reuniune bienală a statelor pentru a examina punerea în aplicare a programului de acțiune al ONU (New York, 16-20 iunie 2014), toate statele membre ale ONU au reiterat faptul că buna gestionare a stocurilor de SALW, în special în situații de conflict și post-conflict, este esențială pentru prevenirea accidentelor și reducerea riscului de deturnare către comerțul ilicit, grupări armate ilegale, teroriști și alți beneficiari neautorizați. Statele membre ale ONU au făcut apel la consolidarea cooperării și asistenței internaționale și regionale privind aspectele legate de securitatea fizică și gestionarea stocurilor și s-au angajat să profite, dacă este fezabil, de evoluțiile tehnologice pentru a consolida gestionarea stocurilor, inclusiv măsurile de securitate fizică.

               (8)

               Revolta populară din Libia din februarie 2011 și conflictul armat care a urmat, precum și crizele politice și de securitate din Mali din 2012 au ilustrat modul în care actorii nestatali, inclusiv teroriștii, pot profita de stocurile aflate în proprietatea statului, securizate și gestionate în mod necorespunzător, pentru deturnarea SALW și a muniției aferente, în detrimentul păcii și securității. În contextul sporirii activității actorilor nestatali în regiunea Sahel, inclusiv în nordul Nigeriei, îmbunătățirea securității armelor și munițiilor în statele din Sahel a devenit o prioritate.

               (9)

               Centrul regional al Organizației Națiunilor Unite pentru pace și dezarmare în Africa (UNREC), care face parte din Biroul pentru probleme de dezarmare al ONU (UNODA), are o îndelungată experiență în sprijinirea statelor din Sahel și a societății civile în punerea în aplicare a instrumentelor internaționale și regionale privind controlul SALW, conform mandatului primit din partea Adunării Generale a ONU (Rezoluția 40/151 G, 16 decembrie 1985).

               (10)

               Începând din 2013, Misiunea multidimensională integrată a ONU pentru stabilizarea situației din Mali (MINUSMA), prin intermediul Serviciului acțiunii de luptă împotriva minelor din cadrul Națiunilor Unite (UNMAS), a oferit asistență autorităților maliene în acțiuni împotriva minelor și în gestionarea armelor și munițiilor, în conformitate cu Rezoluțiile 2100(2013) și 2164(2014) ale Consiliului de Securitate al ONU.

               (11)

               Organizația neguvernamentală Grupul consultativ în materie de mine (MAG) a început recent un proiect regional care abordează chestiuni urgente privind securitatea și gestionarea armelor și munițiilor convenționale în țările vizate din regiunea Sahel-Maghreb.

               (12)

               În temeiul Deciziei 2011/428/PESC a Consiliului (1), Uniunea a finanțat, printre altele, furnizarea de echipament de marcare agențiilor de aplicare a legii în mai multe state din Africa de Vest, precum și formarea cu privire la Instrumentul internațional de urmărire și la Orientările tehnice internaționale privind muniția.

               (13)

               În temeiul Deciziei 2013/320/PESC a Consiliului (2), Uniunea sprijină măsurile vizând garantarea eficienței securității fizice și a gestionării stocurilor (PSSM) pentru arsenalele de arme libiene, în vederea reducerii riscurilor reprezentate de răspândirea ilicită de SALW și muniție aferentă pentru securitatea Libiei și a țărilor sale vecine, inclusiv din Sahel.

               (14)

               În temeiul Deciziei 2013/698/PESC a Consiliului (3), Uniunea sprijină instituirea unui mecanism global de raportare privind SALW ilicite și alte arme și muniții convenționale („iTrace”), în special pe baza unor activități de cercetare pe teren privind SALW și muniția care circulă în zonele afectate de conflict, inclusiv în Africa.

               (15)

               În cadrul politicii sale de securitate și apărare comune, Uniunea a lansat trei acțiuni în regiunea Sahel și anume, în primul rând EUCAP Sahel Niger, care a început la 8 august 2012, pentru a sprijini lupta împotriva criminalității organizate și a terorismului în Niger; în al doilea rând, Misiunea Uniunii Europene de instruire în Mali, care a început la 18 februarie 2013, pentru a contribui la restructurarea și reorganizarea forțelor armate maliene prin instruire și consiliere; și, în al treilea rând, EUCAP Sahel Mali, care a fost lansată la 15 aprilie 2014, pentru a oferi consiliere strategică și instruire pentru forțele de securitate internă din Mali.

               (16)

               În temeiul Instrumentului care contribuie la stabilitate și pace, începând din 2011, Uniunea sprijină Biroul ONU pentru Droguri și Criminalitate în eforturile sale de promovare a ratificării și punerii în aplicare a Protocolului privind armele de foc, în special în Africa de Vest. În temeiul aceluiași instrument, începând din 2010, Uniunea oferă sprijin financiar Centrului regional pentru armele de calibru mic (RECSA) din regiunea Marilor Lacuri, Cornul Africii și statele învecinate, cu sediul la Nairobi,

         ADOPTĂ PREZENTA DECIZIE:
   Articolul 1
   (1)   Uniunea contribuie la securitatea și stabilitatea din regiunea Sahel oferind asistență statelor din această regiune pentru a preveni deturnarea și traficul ilicit de SALW și muniție aferentă aflate în proprietatea statului prin îmbunătățirea securității fizice a acestora și a gestionării stocurilor (PSSM).
   (2)   Activitățile care urmează a fi sprijinite de Uniune au următoarele obiective specifice:

               (a)

               să genereze angajamentul politic necesar pentru consolidarea procedurilor PSSM și să promoveze cooperarea regională și schimbul de cunoștințe;

               (b)

               să sprijine țările vizate în dezvoltarea unei legislații, a unor proceduri administrative și a unor proceduri standard de operare (PSO) practice actualizate drept bază a unei PSSM consolidate, în conformitate cu standardele internaționale în materie de bune practici;

               (c)

               să sprijine în mod direct punerea în aplicare a activităților de gestionare și securitate a stocurilor, inclusiv prin reabilitarea spațiilor de depozitare, distrugerea SALW excedentare, învechite sau ilicite și testarea noilor tehnologii.

         În anexă figurează o descriere detaliată a acestor activități.
   Articolul 2
   (1)   Înaltul Reprezentant al Uniunii pentru afaceri externe și politica de securitate („Înaltul Reprezentant”) este responsabil de punerea în aplicare a prezentei decizii.
   (2)   Punerea în aplicare la nivel tehnic a activităților menționate la articolul 1 alineatul (2) este realizată de UNODA prin intermediul UNREC. UNODA îndeplinește aceste sarcini sub responsabilitatea Înaltului Reprezentant. În acest scop, Înaltul Reprezentant va încheia acordurile necesare cu UNODA.
   Articolul 3
   (1)   Valoarea de referință financiară pentru punerea în aplicare a activităților menționate la articolul 1 alineatul (2) este de 3 561 257,06 EUR. Bugetul total estimativ pentru proiect în ansamblul său este de 4 129 393,06 EUR și se asigură prin cofinanțare.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele Uniunii aplicabile bugetului general al Uniunii.
   (3)   Comisia supraveghează punerea în aplicare corespunzătoare a contribuției Uniunii menționate la alineatul (1). În acest scop, aceasta încheie un acord de finanțare cu UNODA. Acordul stipulează faptul că UNODA trebuie să asigure o vizibilitate adecvată a contribuției Uniunii în raport cu dimensiunea acestei contribuții.
   (4)   Comisia depune eforturile necesare pentru a încheia acordul de finanțare menționat la alinatul (3) cât mai curând posibil după 15 decembrie 2014. Aceasta informează Consiliul și Înaltul Reprezentant cu privire la orice dificultăți care intervin în cursul procesului și cu privire la data încheierii acordului de finanțare, în termen de două săptămâni de la semnare.
   Articolul 4
   (1)   Înaltul Reprezentant raportează Consiliului cu privire la punerea în aplicare a prezentei decizii, pe baza unor rapoarte periodice care urmează a fi pregătite de UNODA. Aceste rapoarte stau la baza evaluării efectuate de Consiliu.
   (2)   Comisia furnizează informații cu privire la aspectele financiare ale punerii în aplicare a activităților menționate la articolul 1 alineatul (2).
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 42 de luni de la data încheierii acordului de finanțare relevant menționat la articolul 3 alineatul (3) sau după șase luni de la data adoptării dacă în termenul menționat nu a fost încheiat niciun acord de finanțare.

      Adoptată la Bruxelles, 15 decembrie 2014.

            Pentru Consiliu

            Președintele

         F. MOGHERINI

      (1)  Decizia 2011/428/PESC a Consiliului din 18 iulie 2011 de sprijinire a activităților Biroului pentru probleme de dezarmare al Organizației Națiunilor Unite în vederea punerii în aplicare a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (JO L 188, 19.7.2011, p. 37).

      (2)  Decizia 2013/320/PESC a Consiliului din 24 iunie 2013 de sprijinire a activităților de securitate fizică și gestionare a stocurilor pentru reducerea riscului de comerț ilicit cu arme de calibru mic și armament ușor (SALW) și muniția aferentă în Libia și în regiunea acesteia (JO L 173, 26.6.2013, p. 54).

      (3)  Decizia 2013/698/PESC a Consiliului din 25 noiembrie 2013 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea (JO L 320, 30.11.2013, p. 34).

      ANEXĂ
      Activități de securitate fizică și gestionare a stocurilor (PSSM) pentru reducerea riscului de comerț ilicit cu arme de calibru mic și armament ușor (SALW) și muniția aferentă în regiunea Sahel
      1.   Context și justificare pentru sprijinul PESC
      1.1.   Context
      Lipsa PSSM în condiții de eficiență, în conformitate cu standardele internaționale, în depozitele de arme și muniții convenționale existente în Sahel a fost recunoscută drept reprezentând o provocare majoră pentru pacea și securitatea din regiune și nu numai. În ultimii ani, o serie de stocuri aflate în proprietatea statului din Libia și Mali au fost jefuite de către actori nestatali înarmați, inclusiv grupări teroriste. Există un risc concret ca o situație similară să apară în anumite părți din Burkina Faso, Ciad, Mauritania, Niger și Nigeria, întrucât o serie de grupări înarmate și grupări teroriste își desfășoară activitatea la nivel transfrontalier și sunt implicate în comerțul ilicit cu SALW. PSSM necorespunzătoare ale armelor și munițiilor sporesc riscul de deturnare — inclusiv prin furt și atac — către piața ilicită, precum și exploziile neplanificate la depozitele de muniții. Aceasta ar putea duce la o acumulare cu caracter destabilizator și trafic de SALW care ar afecta pacea și securitatea la nivel național, regional și internațional.
      Această amenințare este, de asemenea, recunoscută în cadrul Strategiei integrate a Organizației Națiunilor Unite pentru Sahel, care consideră că este necesar să se minimizeze riscul deturnării de SALW către actori nestatali, sporind securitatea stocurilor existente și, dacă este necesar, relocându-le, precum și distrugând SALW și munițiile excedentare sau ilicite. Acest lucru poate fi realizat prin punerea în aplicare eficientă a Programului de acțiune al ONU privind comerțul ilicit cu SALW și a Instrumentului internațional de urmărire care utilizează standardele internaționale pentru controlul armelor de calibru mic (ISACS), precum și a Orientărilor tehnice internaționale privind muniția (IATG) elaborate în cadrul Organizației Națiunilor Unite.
      1.2.   Justificare
      În limitele mandatului său în temeiul Rezoluției 40/151 G a Adunării Generale a ONU, Centrul regional al Organizației Națiunilor Unite pentru pace și dezarmare în Africa (UNREC), reprezentând prezența regională africană a Biroului ONU pentru probleme de dezarmare (UNODA), se află în poziția unică de a sprijini și a consolida capacitatea și capabilitatea statelor din Sahel de a utiliza eficient aceste standarde și bune practici, controlând astfel stocurile proprii de SALW și muniție aferentă pentru a preveni efectul destabilizator al acumulării de SALW și al comerțului ilicit cu acestea în subregiune și dincolo de aceasta.
      UNREC propune punerea în aplicare a proiectului în cooperare cu Serviciul acțiunii de luptă împotriva minelor din cadrul Organizației Națiunilor Unite (UNMAS) și cu organizația neguvernamentală Grupul consultativ în materie de mine (MAG) și în coordonare cu organizațiile regionale și subregionale relevante, cum ar fi ECOWAS și ECCAS, precum și cu organizații neguvernamentale. UNMAS desfășoară activități în sprijinul Misiunii multidimensionale integrate a ONU pentru stabilizarea situației din Mali (MINUSMA), drept una dintre componentele sale integrate în temeiul Rezoluției 2100(2013) a Consiliului de Securitate al ONU și cu echipa de țară a ONU în Mali. MAG realizează în prezent un proiect regional care abordează securitatea și gestionarea armelor și munițiilor convenționale în țările vizate din regiunea Sahel-Maghreb. Rezultatele acestor activități vor fi utilizate pentru a contribui la planificarea și punerea în aplicare a proiectului. Sinergiile vor oferi posibilitatea unui impact global mai mare. Proiectul va beneficia în continuare de expertiza internă a UNODA la sediul ONU și în regiune, precum și de expertiza suplimentară disponibilă în cadrul sistemului ONU.
      Aceste activități vor consolida, completa și valorifica sinergiile cu proiecte pe care UNREC și alți parteneri bilaterali, agenții ale ONU, organizații subregionale și organizații neguvernamentale le pun deja în aplicare în regiune, inclusiv: un proiect de sprijinire a reoperaționalizării Comisiei naționale din Mali privind SALW și de dezvoltare a unui plan național de acțiune privind SALW; Decizia 2011/428/PESC, în temeiul căreia s-au furnizat, printre altele, mașini de marcat statelor Burkina Faso și Niger; proiectul în curs „Lupta împotriva acumulării ilicite și a traficului de arme de foc în Africa”, finanțat de Comisia Europeană în cadrul Instrumentului care contribuie la stabilitate și pace și în cursul căruia, în prima sa etapă (2010-2013), s-au desfășurat, printre altele, activități de marcare și s-au furnizat mașini de marcare concomitent cu instalarea unui software personalizat pentru ținerea evidențelor în țările din Africa de Est, în timp ce în etapa în curs (2013-2016) se prevăd activități similare în alte țări (orientativ: Burundi, Camerun, Ciad, Côte d'Ivoire, Guineea Ecuatorială, Gabon, Ghana, Liberia, Mali, Rwanda, Somalia, Sudanul de Sud, Togo, Uganda); un proiect transregional pus în aplicare de Biroul ONU pentru Droguri și Criminalitate, printre altele, în Africa de Vest (și anume Benin, Burkina Faso, Gambia, Ghana, Mali, Mauritania, Senegal, Togo), finanțat de asemenea prin Instrumentul Uniunii care contribuie la stabilitate și pace, care urmărește să promoveze ratificarea și punerea în aplicare a Convenției ONU împotriva criminalității transnaționale organizate și a Protocolului la aceasta privind armele de foc, în special prin sprijinul acordat revizuirii și reformei legislative; activități de formare legate de gestionarea armelor, întreprinse de misiunea EUCAP Sahel Niger în cadrul politicii de securitate și apărare comune a UE, precum și un proiect NATO în Mauritania, pus în aplicare de Agenția pentru sprijin a NATO (NSPA).
      De asemenea, activitățile PSSM din cadrul acestui proiect ar trebui să ia în considerare și să sprijine, atunci când acest lucru este relevant, programe de securitate mai ample puse în aplicare în țările beneficiare, cum ar fi procesul de dezarmare, demobilizare și reintegrare (DDR), precum și procesul de reformă a sectorului de securitate (RSS). Revizuirea legislației și a cadrelor administrative ale PSSM și recomandările suplimentare ca acestea să îndeplinească standardele internaționale privind controlul armelor, precum și dezvoltarea unor proceduri standard de operare la nivel național privind PSSM vor contribui la eforturile în materie de RSS în fiecare țară și în subregiune. Activitățile din cadrul proiectului pot de asemenea sprijini, după caz, eforturile DDR — în special cele legate de măsurile practice de dezarmare — întrucât dezvoltarea de PSO naționale privind controlul armelor poate fi integrată în procesele DDR, de exemplu prin stabilirea de norme pentru marcarea și înregistrarea sau distrugerea armelor recuperate. Practicile existente, promovate și prin alte proiecte relevante finanțate de UE, ar trebui să fie utilizate pentru a asigura armonizarea proceselor.
      Cu punerea în aplicare a standardelor internaționale în materie de bune practici privind controlul armelor, acest proiect va sprijini statele în dezvoltarea controlului civil independent al activităților PSSM la nivel național. Necesitatea controlului civil va fi eficientizată în diferitele activități ale proiectului, în special în cadrul consultărilor și al atelierelor de lucru.
      2.   Obiective generale
      Acțiunea descrisă în continuare va contribui la securitatea și stabilitatea în Sahel și la sprijinirea a șase state din regiunea Sahel (Burkina Faso, Ciad, Mali, Mauritania, Niger și Nigeria) pentru a preveni deturnarea și traficul ilicit de SALW și muniție aferentă aflate în proprietatea statului prin îmbunătățirea PSSM.
      În mod specific, acțiunea va urmări:

                  (a)

                  să genereze angajamentul politic necesar pentru consolidarea procedurilor PSSM și să promoveze cooperarea regională și schimbul de cunoștințe;

                  (b)

                  să sprijine țările vizate în dezvoltarea unei legislații, a unor proceduri administrative și a unor PSO practice actualizate drept bază a unei PSSM consolidate, în conformitate cu standardele internaționale în materie de bune practici;

                  (c)

                  să sprijine în mod direct punerea în aplicare a activităților de gestionare a depozitelor, inclusiv prin reabilitarea spațiilor de depozitare, distrugerea SALW excedentare, învechite sau ilicite și testarea noilor tehnologii.

            3.   Rezultate
      Acțiunea va avea următoarele rezultate:

                  (a)

                  norme legislative și administrative adecvate privind PSSM;

                  (b)

                  îmbunătățirea securității fizice și a gestionării stocurilor de SALW prin consolidarea depozitelor;

                  (c)

                  reducerea riscului de deturnare și explozii accidentale de SALW și muniții aferente excedentare, învechite și ilicite, prin distrugere;

                  (d)

                  îmbunătățirea marcării, urmăririi și ținerii evidenței SALW;

                  (e)

                  consolidarea cooperării regionale și a schimbului de informații;

                  (f)

                  identificarea posibilei utilizări de noi tehnologii în cadrul PSSM;

                  (g)

                  consolidarea capacității naționale și a responsabilității legate de PSSM în țările beneficiare;

                  (h)

                  o mai bună înțelegere a contribuției PSSM la securitatea regională;

                  (i)

                  contribuția la reducerea riscului de destabilizare regională, care poate fi cauzată de acumularea excesivă de SALW și muniție aferentă sau de deturnarea SALW către actori nestatali, inclusiv grupări teroriste.

            4.   Descrierea acțiunii
      4.1.   Conferința Wilton Park privind PSSM în Sahel
      Obiective
      Să ofere o oportunitate pentru schimbul de experiență și să genereze angajamentul politic necesar pentru activitățile care urmează să fie desfășurate în cadrul proiectului.
      Descriere
      Organizarea unei conferințe de către Wilton Park și UNREC pentru a discuta despre impactul stocurilor libiene nesecurizate asupra securității armelor în Sahel, a elabora strategii pentru a preveni deturnarea și traficul ilicit de SALW și muniție aferentă aflate în proprietatea statului prin îmbunătățirea PSSM. Conferința va oferi, de asemenea, oportunitatea de a face un bilanț al progreselor realizate în domeniul PSSM în regiunea Sahel, în special în contextul asistenței internaționale, de a discuta despre nevoile efective ale țărilor, de a contura acțiunile în curs relevante și de a identifica lacunele care ar trebui abordate. În plus, aceasta va fi utilizată pentru a explora sinergiile cu alte instrumente de control al SALW sprijinite de UE, inclusiv mecanismul global de raportare „iTrace” (finanțat în temeiul Deciziei 2013/698/PESC), în consultare cu țările beneficiare. Participarea va fi numai pe bază de invitație și se va urmări participarea de rang înalt din cele șase state din regiunea Sahel (Burkina Faso, Ciad, Mali, Mauritania, Niger și Nigeria), precum și Libia, alte țări învecinate relevante, ECOWAS, ECCAS și Uniunea Africană (UA).
      Indicatori privind rezultatele/punerea în aplicare
      Conferința Wilton Park are loc conform planificării, cu participarea părților interesate relevante, inclusiv a reprezentanților din cele șase țări vizate (până la 40 de participanți).
      4.2.   Revizuirea legislației și a procedurilor administrative și consultări privind PSSM
      4.2.1.   Consultări la nivel național privind procedurile PSSM și pentru identificarea unor depozite-pilot
      Obiective

                  (a)

                  Dobândirea unei înțelegeri clare a cadrului legislativ și administrativ privind PSSM pentru fiecare țară și în regiune.

                  (b)

                  În țările care nu dispun de un cadru de reglementare actualizat, emiterea unor recomandări în materie de legislație și proceduri pentru ca acestea să îndeplinească cerințele internaționale, astfel cum se specifică în instrumentele internaționale cu forță juridică obligatorie [de exemplu Protocolul ONU privind armele de foc, Convenția ECOWAS privind SALW (1) și Convenția de la Kinshasa privind SALW (2)], Programul de acțiune al ONU privind comerțul ilicit cu SALW, Instrumentul internațional de urmărire, IATG și ISACS, precum și alte standarde și instrumente relevante.

                  (c)

                  Identificarea unor spații de depozitare prioritare care ar urma să servească drept depozite-pilot, în conformitate cu prioritățile lor naționale și, după caz, ținând seama de informațiile disponibile cu privire la tendințele de deturnare și trafic.

            Descriere
      Colaborând cu autoritățile naționale în șase state din regiunea Sahel, Burkina Faso, Ciad, Mali, Mauritania, Niger și Nigeria, UNREC va realiza o evaluare a tuturor actelor legislative existente legate de PSSM, precum și a procedurilor administrative și a procedurilor standard de operare, valorificând pe deplin evaluările disponibile deja și asigurând legătura cu proiectele regionale și bilaterale în curs care sprijină reformele legislative în domeniul SALW, pentru a evita duplicările și suprapunerile.
      Experții juriști ai UNREC vor oferi sprijin ministerelor de resort relevante, legiuitorilor și funcționarilor de rang înalt responsabili de aplicarea legii și apărare în revizuirea legislației și a procedurilor administrative la nivel național, pentru a se asigura că obligațiile juridice internaționale și standardele tehnice internaționale, în special ISACS și IATG, sunt încorporate în cadrul național de reglementare.
      Sprijinul în acest domeniu ar trebui să fie furnizat la cererea țărilor și să se concentreze în principal pe apropierea de standardele internaționale privind PSSM, ținând seama de alte inițiative în curs care oferă asistență sau consiliere cu privire la chestiuni mai ample referitoare la controlul armelor sau sectorul de securitate.
      UNREC va organiza ateliere de lucru naționale cu înalți reprezentanți ai apărării naționale, autoritățile de aplicare a legii și alte autorități civile care se ocupă de securitatea SALW. Participanții vor dezbate împreună constatările și recomandările evaluării, vor conveni asupra diferitelor măsuri care trebuie adoptate și vor identifica recomandări care pot fi îndeplinite prin schimbări legislative sau decrete administrative.
      În cursul consultărilor naționale, vor fi identificate spații de depozitare prioritare care să servească drept depozite-pilot. Acestea ar putea include câte unul în fiecare dintre capitale, unul într-un centru regional major, unul într-o zonă rurală și/sau unul într-o zonă de frontieră (frontieră terestră, port sau aeroport), precum și rute de transport majore pentru SALW și muniția aferentă aflate în proprietatea statului. Atunci când este posibil și oportun, alegerea spațiilor de depozitare prioritare ar trebui să țină seama de informațiile disponibile cu privire la tendințele de deturnare și trafic, astfel încât să se acorde prioritate stocurilor care au fost identificate ca având o contribuție la instabilitatea regiunii.
      UNREC va întocmi un raport de evaluare final pentru fiecare țară care să conțină o prezentare detaliată a recomandărilor privind legislația și procedurile necesare pentru îndeplinirea cerințelor internaționale. Aceste rapoarte vor include feedbackul din partea autorităților naționale și a altor părți interesate din cele șase țări vizate.
      Indicatori privind rezultatele/punerea în aplicare

                  (a)

                  Rapoarte pentru fiecare țară (șase în total) privind cadrul legislativ și administrativ existent privind PSSM, inclusiv recomandări pentru a completa lacunele cu instrumentele internaționale de dezarmare.

                  (b)

                  Au loc șase ateliere de lucru naționale, câte unul în fiecare țară vizată.

                  (c)

                  Sunt identificate până la 18 spații de depozitare (trei pentru fiecare țară) care să servească drept depozite-pilot.

            4.2.2.   Consultări regionale privind procedurile PSSM
      Obiective

                  (a)

                  Facilitarea schimbului de informații și experiență la nivel regional cu privire la procedurile PSSM, pe baza evaluărilor naționale desfășurate în temeiul punctului 4.2.1.

                  (b)

                  Promovarea utilizării ISACS și IATG în rândul părților interesate de la nivel național și regional.

            Descriere
      Vor fi efectuate consultări regionale cu participarea unor înalți reprezentanți din partea celor șase guverne, cu scopul de a face schimb de informații privind constatările naționale, precum și schimb de experiență și de bune practici, pe baza evaluării la nivel național (punctul 4.2.1). Reprezentanți din partea organizațiilor regionale și subregionale relevante (UA, ECOWAS, ECCAS, RECSA), agențiile ONU care participă la mecanismul Acțiunii de coordonare privind armele de calibru mic (CASA), experți relevanți din Uniune și din statele sale membre (inclusiv care fac parte din misiunile din cadrul politicii de securitate și apărare comune), precum și experți de rang înalt din afara regiunii vor fi, de asemenea, invitați să își împărtășească experiența.
      UNREC va întocmi un raport privind constatările atelierului de lucru consultativ regional.
      Indicatori privind rezultatele/punerea în aplicare

                  (a)

                  Are loc o consultare regională privind procedurile PSSM.

                  (b)

                  Raport privind atelierul de lucru consultativ regional.

            4.3.   Securitatea fizică și gestionarea stocurilor (PSSM)
      4.3.1.   Evaluarea PSSM la depozitele naționale de arme convenționale și la transportul de SALW și muniție aferentă
      Obiective

                  (a)

                  Realizarea unor evaluări detaliate și practice ale depozitelor-eșantion selectate cu scopul de a identifica practicile actuale, securitatea fizică, precum și armele și munițiile excedentare, învechite sau ilicite.

                  (b)

                  Transferul competențelor practice de cunoaștere privind procedurile PSSM conform standardelor internaționale în materie de bune practici.

            Descriere
      Pe baza constatărilor în urma atelierelor de lucru consultative la nivel național și sub coordonarea UNREC, experții UNMAS și ai MAG vor efectua evaluări detaliate și practice ale depozitelor-eșantion selectate pentru a identifica practicile și chestiunile actuale, utilizând ISACS și IATG drept bază. În aceste depozite-pilot, experții vor verifica, de asemenea, practicile naționale actuale din perspectiva legislației și a procedurilor naționale existente și vor propune revizuirea acestora, după caz.
      Experții UNMAS și MAG vor lucra în țări în care au operațiuni în curs. UNMAS va lucra în Mali în cadrul operațiunii și mandatului său actual în țară, iar MAG va lucra în Burkina Faso, Ciad, Mauritania, Niger și Nigeria. Operațiunile vor avea loc în cooperare cu comisiile naționale privind SALW. Activitatea va include o evaluare a caracterului adecvat al infrastructurii și a securității fizice, a condițiilor stocurilor de SALW și muniție aferentă, a practicilor actuale privind transportul acestora și, cu sprijinul autorităților naționale și în acord cu acestea, identificarea armelor și munițiilor convenționale excedentare, învechite sau ilicite care se găsesc în depozite. În plus, va fi efectuată o evaluare a calificării și a capacității personalului din depozite, pentru a identifica eventualele nevoi de formare. În efectuarea acestor evaluări, se vor folosi instrumentul de evaluare al ISACS și instrumentul de evaluare a riscurilor din cadrul arsenalului MAG. La cererea statului beneficiar vizat, la depozitele-eșantion selectate pot fi desfășurate cursuri de formare ad-hoc privind PSSM, pentru a răspunde nevoilor urgente.
      Situația în materie de securitate este diferită în țările vizate. Nivelul activităților în curs privind PSSM variază în fiecare țară, în funcție de resursele naționale pe care le au la dispoziție și de sprijinul pe care îl primesc din partea donatorilor și partenerilor internaționali. Pentru a beneficia de eforturile în curs și a identifica cele mai bune practici, componenta PSSM a proiectului va începe în două țări, iar apoi va fi extinsă, în etape, la cele rămase.
      Indicatori privind rezultatele/punerea în aplicare

                  (a)

                  Sunt vizitate și evaluate până la 18 depozite în cele șase țări vizate (câte trei pentru fiecare țară).

                  (b)

                  La depozitele-eșantion, sunt organizate până la 18 sesiuni de formare (câte trei pentru fiecare țară) privind cele mai bune standarde PSSM, pentru țările care solicită consolidarea capacităților activităților de PSSM.

            4.3.2.   Reabilitarea depozitelor-eșantion și marcarea SALW
      Obiective

                  (a)

                  Reabilitarea spațiilor-pilot de depozitare pentru a le alinia standardelor și orientărilor ISACS și IATG și reducerea riscul de deturnare a armelor și munițiilor.

                  (b)

                  Asigurarea, dacă este necesar, a unei intervenții imediate cu impact puternic și costuri reduse pentru a securiza spațiile-pilot de depozitare (de exemplu instalarea de uși, încuietori etc.).

                  (c)

                  Promovarea marcării și înregistrării armelor pe baza bunelor practici, precum și pe baza capacităților consolidate prin programe de asistență încheiate și în curs, pentru a evita suprapunerile.

                  (d)

                  Furnizarea de asistență în dezvoltarea sau îmbunătățirea bazelor de date centrale privind armele de la nivel național utilizând software existent dezvoltat de UNREC și în conformitate cu standardele internaționale în materie de bune practici, astfel cum este prevăzut în instrumentele internaționale relevante privind dezarmarea, și în consultare cu actorii relevanți care sprijină țările din regiune în acest sens, de exemplu Biroul ONU pentru Droguri și Criminalitate (UNODC) și RECSA.

            Descriere
      În coordonare cu UNREC, experții UNMAS și ai MAG vor efectua intervenții imediate atunci când acest lucru este necesar. După această acțiune inițială, depozitele evaluate (arsenale și depozite de muniții) vor fi reabilitate în conformitate cu ISACS și IATG, pentru a securiza stocurile aflate în proprietatea statului împotriva deturnării, furtului și atacurilor. Planurile și documentele pregătite pentru reabilitare vor fi dezvoltate ca model de documentație pentru reabilitarea și construirea altor arsenale și depozite de muniții. Amploarea intervenției și considerațiile pentru reabilitare sau construire în fiecare depozit-pilot se vor baza pe rezultatele evaluării.
      UNREC va colabora cu autoritățile naționale astfel încât SALW care sunt stocate în depozite să fie marcate și înregistrate în conformitate cu ISACS, utilizând capacitățile existente în subregiune. UNREC va dezvolta, de asemenea, un sistem precis și cuprinzător pentru gestionarea depozitelor de stocare a armelor și munițiilor, care să răspundă nevoilor țărilor vizate, să ia în considerare sistemele existente și să evite suprapunerea eforturilor în curs. Această activitate va permite o evaluare fiabilă a tipurilor de arme și muniții convenționale, înregistrarea și transparența acestora, luând în considerare infrastructura existentă pentru tehnologia informației, asigurând compatibilitatea cu iARMS al Interpol și permițând interoperabilitatea dintre țări. Acest lucru va facilita cooperarea transfrontalieră în urmărirea armelor și prevenirea comerțului ilicit cu SALW.
      Marcarea, înregistrarea și gestionarea stocurilor de SALW se vor baza pe activitățile recente și actuale privind marcarea SALW în subregiune finanțate în temeiul Deciziei 2011/428/PESC și prin Instrumentul UE care contribuie la stabilitate și pace. Acestea vor beneficia de experiența UNREC în urma desfășurării unor activități similare în țările din subregiune aflate în situații postconflict.
      Indicatori privind rezultatele/punerea în aplicare

                  (a)

                  Până la 18 depozite-pilot sunt conforme cu standardele internaționale în materie de bune practici privind PSSM.

                  (b)

                  Sunt marcate și înregistrate arme nemarcate din depozitele-pilot.

                  (c)

                  Pentru fiecare țară este dezvoltată (sau îmbunătățită) o bază de date, pentru a înregistra armele marcate și alte arme.

            4.3.3.   Distrugerea SALW și a muniției excedentare
      Obiective
      Contribuția la distrugerea armelor excedentare, învechite sau ilicite din țară.
      Descriere
      Sub coordonarea UNREC, SALW și munițiile care au fost identificate drept excedentare, învechite sau ilicite la depozitele evaluate vor fi distruse de către autoritățile naționale competente, cu sprijinul tehnic al UNMAS și MAG (în țările în care își desfășoară activitatea), în conformitate cu ISACS 05.50 și IATG 10.10. Echipamentele care urmează să fie furnizate pentru distrugere și cantitatea de arme care urmează a fi distruse vor depinde de constatările evaluării.
      Indicatori privind rezultatele/punerea în aplicare

                  (a)

                  Distrugerea armelor identificate.

                  (b)

                  Know-how-ul de ordin practic privind tehnicile de distrugere este partajat cu autoritățile naționale din țările vizate.

            4.3.4.   Testarea noilor tehnologii
      Obiective
      Evaluarea posibilei utilizări a noilor tehnologii pentru securizarea SALW, care să răspundă nevoilor din regiune.
      Descriere
      Infrastructura PSSM limitată face ca țările să fie extrem de vulnerabile la deturnarea SALW atunci când acestea sunt depozitate în mici arsenale în locații îndepărtate, inclusiv în regiunile de frontieră volatile, precum și în timpul transferului. În cazul jafurilor sau al furturilor care deturnează arma către un actor nestatal, o armă devine accesibilă și disponibilă pentru utilizare abuzivă dacă nu este securizată în mod individual.
      Noile tehnologii mobile și flexibile pot oferi soluții pentru securizarea eficace a SALW în situațiile în care riscul de deturnare se află la cel mai înalt nivel. Tehnologia ar putea oferi soluții rentabile adecvate pentru statele membre care nu dispun de o infrastructură semnificativă în materie de securitate a armelor.
      Electronica ar putea adăuga un strat de securitate și siguranță suplimentară pentru armele de calibru mic. Un sistem care să securizeze fiecare armă la punctul de colectare dintr-un arsenal securizat, să o mențină securizată pe durata transportului și a depozitării temporare până când ajunge la destinația sa securizată finală ar putea reduce semnificativ riscul de deturnare a armelor în cazurile de jafuri sau furturi. Sistemele electronice de blocare sau dezactivare a fiecărei arme pe durata transferului și a depozitării temporare ar putea utiliza încuietori cu coduri digitale, biometrice sau de identificare prin radiofrecvență, care ar îmbunătăți PSSM în punctele cele mai vulnerabile. Cheile digitale nu ar fi disponibile în timpul transportului, deoarece acestea ar putea fi transmise prin alte mijloace de comunicare, cum ar fi e-mailurile sau mesajele SMS, persoanelor autorizate. Aceste mijloace de protecție nu ar permite personalului neautorizat să utilizeze armele deturnate către piața ilegală ca urmare a furturilor sau a jafurilor.
      UNREC va desfășura o evaluare privind potențialul noilor tehnologii pentru securizarea SALW, care răspund nevoilor regiunii prin consultare cu organizațiile regionale și comisiile naționale privind SALW și în cooperare cu sectorul industrial. Experiența țărilor vecine din subregiune privind utilizarea tehnologiilor inteligente pentru securizarea armelor în cadrul procesului DDR va fi, de asemenea, luată în considerare, de exemplu, studiul de caz al Côte d'Ivoire.
      Evaluarea va identifica, de asemenea, instalațiile și rutele de transport din Burkina Faso și Ciad în care pot fi testate aceste tehnologii. Aceste tehnologii pentru depozitarea armelor și munițiilor convenționale și pentru securitatea armelor (inclusiv pentru transport) vor fi introduse în până la patru depozite.
      Constatările evaluării și ale activității-pilot vor constitui baza pentru un document de orientare care să contureze o foaie de parcurs pe termen lung pentru posibila utilizare a acestor noi tehnologii în Africa și vor fi partajate cu toate statele din Sahel, cu organizațiile regionale și subregionale și în cadrul conferințelor și reuniunilor tehnice internaționale.
      Indicatori privind rezultatele/punerea în aplicare

                  (a)

                  Raport referitor la evaluarea privind utilizarea noilor tehnologii, care include identificarea tehnologiilor care urmează a fi testate, precum și a patru depozite-pilot și a rutelor de transport în Burkina Faso și Ciad.

                  (b)

                  Testarea de noi tehnologii în patru depozite, două în Burkina Faso și două în Ciad, precum și pe rutele de transport.

                  (c)

                  Raport privind rezultatele activităților-pilot.

            4.4.   Stabilirea de standarde naționale în conformitate cu IATG și ISACS
      Obiective

                  (a)

                  Îmbunătățirea gestionării armelor și munițiilor.

                  (b)

                  Furnizarea și validarea unor PSO la nivel național privind PSSM, care să respecte standardele internaționale în materie de bune practici, sporind astfel securitatea și siguranța stocurilor de arme și muniții convenționale.

            Descriere
      Pe baza constatărilor evaluărilor și consultărilor (a se vedea punctul 4.2), precum și pe baza experienței dobândite în cursul evaluării practice și al activităților de reabilitare (a se vedea punctul 4.3), UNREC va sprijini țările beneficiare în revizuirea suplimentară și, dacă este necesar, în dezvoltarea unor manuale, orientări și PSO pentru PSSM la nivel național, astfel încât acestea să fie conforme cu ISACS, IATG și legislația regională și subregională. PSO pentru PSSM vor acoperi, de asemenea, obligațiile de raportare în temeiul instrumentelor internaționale.
      În fiecare țară, UNREC va organiza ateliere de lucru de validare pentru PSO — unul la înalt nivel tehnic și unul la înalt nivel politic — înainte ca PSO să fie desfășurate la nivel național. Programul pentru atelierele de lucru va include o componentă de evaluare pentru a evalua diferitele activități care ar fi avut deja loc în fiecare țară. Ca parte a procedurii de desfășurare, o serie de ateliere de lucru de formare a formatorilor care să introducă noile PSO vor fi organizate în fiecare țară interesată de către UNREC și părțile de punere în aplicare.
      Indicatori privind rezultatele/punerea în aplicare

                  (a)

                  Sunt dezvoltate PSO privind PSSM pentru țările vizate.

                  (b)

                  O serie de ateliere de lucru la nivel tehnic și la nivel politic înalt se desfășoară în cele șase țări vizate.

                  (c)

                  Câte un atelier de lucru de formare a formatorilor privind PSO se va desfășura în fiecare țară, fiecare dintre acestea având până la 35 de participanți.

            4.5.   Evaluare și calea de urmat
      4.5.1.   Evaluare regională
      Obiective

                  (a)

                  Analiza impactului sau a impactului potențial după punerea în aplicare a proiectului.

                  (b)

                  Evaluarea tuturor măsurilor luate în cadrul proiectului; identificarea bunelor practici, a deficiențelor și a domeniilor pentru activități viitoare.

            Descriere
      Pe durata proiectului, UNREC va efectua vizite de monitorizare periodice la instalații. Respectivele vizite vor permite evaluarea utilizării și a practicii în timp și vor permite experților să colaboreze permanent cu personalul de nivel înalt.
      Constatările evaluărilor naționale vor fi discutate la o reuniune regională, cu participarea reprezentanților celor șase state din regiunea Sahel, a donatorilor, a agențiilor CASA, a organizațiilor regionale relevante (UA, ECOWAS, ECCAS, RECSA), a experților relevanți din partea UE și a statelor sale membre (inclusiv care fac parte din misiunile din cadrul politicii de securitate și apărare comune) și a societății civile. Vor fi identificate domeniile în care se poate face schimb de bune practici în rândul țărilor din regiunea Sahel, inclusiv inițiative vizând îmbunătățirea controlului civil, și vor fi conturate căi de urmat pentru viitoarea cooperare transfrontalieră privind PSSM.
      Indicatori privind rezultatele/punerea în aplicare

                  (a)

                  Vizitele de țară și misiunile personalului de proiect includ, printre alte activități, componente de evaluare și monitorizare.

                  (b)

                  La fiecare șase luni au loc misiuni de monitorizare.

                  (c)

                  Are loc o reuniune regională privind rezultatele proiectului.

            4.5.2.   Raport final
      Obiective

                  (a)

                  Analiza impactului sau a impactului potențial după punerea în aplicare a proiectului și integrarea feedbackului din partea părților interesate și a autorităților naționale.

                  (b)

                  Evaluarea tuturor măsurilor luate în cadrul proiectului; identificarea bunelor practici, a deficiențelor și a domeniilor pentru activități viitoare.

            Descriere
      UNREC va pregăti un raport final, care va include un rezumat, o compilație a constatărilor atelierelor de lucru de la nivel național și regional, legislația națională, procedurile administrative și PSO, precum și constatările activității-pilot privind noile tehnologii pentru gestionarea armelor și a stocurilor. Acesta va include, de asemenea, modele de planuri și documente pentru reabilitarea arsenalelor și a depozitelor de muniții.
      Indicatori privind rezultatele/punerea în aplicare
      Raportul final este redactat și difuzat.
      5.   Durată
      Durata totală estimată de punere în aplicare a proiectelor va fi de 36 de luni.
      6.   Beneficiari
      Beneficiarii direcți ai proiectului sunt instituțiile naționale responsabile de controlul SALW și PSSM în Burkina Faso, Ciad, Mali, Mauritania, Niger și Nigeria, cum ar fi ministerele apărării și securității, precum și comisiile (sau comitetele) naționale privind SALW.
      Printre beneficiarii indirecți se numără populația civilă din cele șase state din regiunea Sahel, statele învecinate și populația acestora, UA, organizațiile africane subregionale, precum și toate statele care vor beneficia de experiența acestui proiect.
      7.   Entitatea de punere în aplicare
      Activitățile vor fi puse în aplicare de către UNODA prin intermediul centrului său regional pentru dezarmare UNREC, în cooperare cu:

                  (a)

                  punctele focale naționale și comisiile naționale privind armele de calibru mic și armamentul ușor din Burkina Faso, Ciad, Mali, Mauritania, Niger și Nigeria;

                  (b)

                  DPKO/UNMAS;

                  (c)

                  MAG;

                  (d)

                  Unitatea de sprijin inter-agenții a ISACS;

                  (e)

                  Wilton Park.

            Responsabilitatea finală în ceea ce privește punerea în aplicare a acestei acțiuni în fața Comisiei revine UNODA.
      8.   Parteneriate și sinergii
      Pe durata punerii în aplicare a proiectului, UNREC va organiza reuniuni cu delegațiile UE și ambasadele statelor membre situate în cele șase state din regiunea Sahel vizate și le va informa periodic cu privire la activitățile proiectului în fiecare țară. Delegațiile UE și reprezentanții statelor membre vor fi informate în prealabil cu privire la activitățile proiectului (de exemplu ateliere de lucru) și vor fi invitate să participe. De asemenea, UNREC se va consulta și va coopera, după caz, cu misiunile EUCAP Sahel Niger și EUCAP Sahel Mali în cadrul politicii de securitate și apărare comune a UE.
      În plus, UNREC se va coordona cu alți parteneri pentru a evita suprapunerea eforturilor și a identifica domenii de colaborare și complementaritate care să sprijine obiectivele proiectului. Printre acești parteneri se numără: UA, organizațiile africane regionale (inclusiv ECOWAS, ECCAS, RECSA), NATO, echipele de țară ale ONU, UNODC, partenerii tehnici și financiari angajați în domeniul securității, ONG-urile internaționale (inclusiv Small Arms Survey, Handicap International, Forumul parlamentar privind armele de calibru mic și armamentul ușor și Parlamentarii pentru Acțiune Globală), Grupul multinațional privind armele de calibru mic și munițiile (MSAG) și sectorul industrial.
      În cele din urmă, UNREC și alți parteneri responsabili de punerea în aplicare se vor consulta cu entitățile implicate în anchetarea deturnării și a traficului, printre altele prin localizarea și urmărirea SALW și a muniției aferente ilicite în regiunea Sahel, inclusiv experți din grupurile ONU de experți care monitorizează embargourile asupra armelor, experți în domeniul armelor atașați unor operațiuni ale ONU în sprijinul păcii, Small Arms Survey și Conflict Armament Research (mecanismul global de raportare „iTrace”, sprijinit în temeiul Deciziei 2013/698/PESC). UNREC va încuraja, de asemenea, autoritățile relevante ale țărilor beneficiare să utilizeze registrul de arme ilicite și sistemul de gestionare a urmăririi ale Interpol („iARMS”) finanțate de UE.
      9.   Agenția de punere în aplicare: justificarea alegerii
      UNODA joacă un rol central în promovarea eforturilor de dezarmare în domeniul armelor convenționale, cum ar fi SALW. Acesta joacă un rol major în promovarea punerii în aplicare eficace a cadrelor normative negociate la nivel multilateral, cum ar fi Programul de acțiune al ONU privind SALW și Instrumentul internațional de urmărire, la nivel național, regional și global. Uniunea urmărește să continue cooperarea sa fructuoasă cu UNODA.
      UNREC, care face parte din UNODA, are o îndelungată experiență în sprijinirea statelor din Sahel și a societății civile în punerea în aplicare a instrumentelor internaționale și regionale privind controlul SALW, conform mandatului primit din partea Adunării Generale a ONU „de a furniza, la cerere, sprijin material pentru inițiative și alte eforturi ale statelor membre ale regiunii africane în sensul realizării măsurilor de pace, limitare a armelor și dezarmare în regiune” (Rezoluția 40/151 G, 16 decembrie 1985). UNREC s-a aflat deja în tratative cu țările beneficiare potențiale pentru a obține acordul lor și are proiecte în curs privind controlul armelor în trei dintre țările vizate. Prin urmare, acesta se află într-o poziție privilegiată pentru a pune în aplicare prezenta decizie.
      10.   Vizibilitatea UE
      UNREC va lua toate măsurile adecvate pentru a aduce în atenția publicului faptul că acțiunea a fost finanțată de către Uniunea Europeană. Aceste măsuri vor fi întreprinse în conformitate cu Manualul privind comunicarea și vizibilitatea pentru acțiunile externe ale Uniunii Europene elaborat și publicat de Comisie si oricare alte orientări convenite între Comisie și ONU.

         Calendar orientativ

         Durata totală: 36 de luni

                  Activitate

                  Calendar propus

                              4.1

                              Conferința Wilton Park privind PSSM în Sahel

                  ianuarie — martie 2015 (conferința în februarie 2015)

                              4.2

                              Revizuirea legislației și a procedurilor administrative și consultări privind PSSM

                  ianuarie — decembrie 2015

                              4.2.1

                              Consultări la nivel național privind procedurile PSSM și pentru identificarea unor depozite-pilot

                  ianuarie — septembrie 2015

                              4.2.2

                              Consultări regionale privind procedurile PSSM

                  octombrie — decembrie 2015

                              4.3

                              PSSM

                  iulie 2015 — iunie 2017

                              4.3.1

                              Evaluarea PSSM la depozitele naționale de arme convenționale și transportul de SALW și muniție aferentă (evaluarea va începe în două țări)

                  iulie 2015 — iunie 2017

                              4.3.2

                              Reabilitarea eșantioanelor de instalații și marcarea SALW

                  iulie 2015 — iunie 2017

                              4.3.3

                              Distrugerea SALW și a muniției excedentare

                  iulie 2015 — iunie 2017

                              4.3.4

                              Testarea noilor tehnologii

                  ianuarie — iunie 2017

                              4.4

                              Stabilirea de standarde naționale în conformitate cu IATG și ISACS

                  ianuarie — decembrie 2017

                              4.5

                              Evaluare și calea de urmat

                  iulie — decembrie 2017

                              4.5.1

                              Evaluare regională

                  iulie — decembrie 2017

                              4.5.2

                              Raport final

                  octombrie — decembrie 2017

         (1)  Burkina Faso, Mali, Niger și Nigeria sunt state părți la Convenția ECOWAS.

         (2)  Ciad a ratificat Convenția de la Kinshasa la 8 august 2012.


title: 2012/425/UE: Decizia Consiliului din 10 iulie 2012 privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți

text:
               25.7.2012

               RO

               Jurnalul Oficial al Uniunii Europene

               L 198/1

         DECIZIA CONSILIULUI
   din 10 iulie 2012
   privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți
   (2012/425/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 165 și articolul 192 alineatul (1), coroborat cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Protocolul 31 la Acordul privind Spațiul Economic European (2) („Acordul privind SEE”) conține dispoziții și măsuri privind cooperarea în domenii specifice în afara celor patru libertăți.

               (2)

               Se impune extinderea cooperării dintre părțile contractante la Acordul privind SEE pentru a include Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (3).

               (3)

               Se impune extinderea cooperării dintre părțile contractante la Acordul privind SEE pentru a include domeniul sportului.

               (4)

               Regulamentul (CE) nr. 401/2009 abrogă Regulamentul (CEE) nr. 1210/90 al Consiliului din 7 mai 1990 privind instituirea Agenției Europene de Mediu și a Rețelei europene de informare și observare a mediului (4), care este încorporat în Acordul privind SEE. Acordul privind SEE ar trebui, prin urmare, să fie modificat pentru a lua în considerare Regulamentul (CE) nr. 401/2009.

               (5)

               Prin urmare, Protocolul 31 la Acordul privind SEE ar trebui modificat în mod corespunzător.

               (6)

               Poziția Uniunii în cadrul Comitetului mixt al SEE ar trebui să se bazeze pe proiectul de decizie anexat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului mixt al SEE referitor la modificarea propusă a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE anexat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 10 iulie 2012.

            Pentru Consiliu

            Președintele

         V. SHIARLY

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  JO L 126, 21.5.2009, p. 13.

      (4)  JO L 120, 11.5.1990, p. 1.

      PROIECT
      DECIZIA NR. …/… A COMITETULUI MIXT AL SEE
      din
      de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți
      COMITETUL MIXT AL SEE,
      având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „acordul”, în special articolele 86 și 98,
      întrucât:

                  (1)

                  Protocolul 31 la acord a fost modificat prin Decizia nr. …/… a Comitetului mixt al SEE din … (1).

                  (2)

                  Se impune extinderea cooperării dintre părțile contractante la acord pentru a include Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (2).

                  (3)

                  Se impune extinderea cooperării dintre părțile contractante la acord pentru a include domeniul sportului.

                  (4)

                  Regulamentul (CE) nr. 401/2009 abrogă Regulamentul (CEE) nr. 1210/90 al Consiliului (3), care este încorporat în acord și care, prin urmare, trebuie abrogat în conformitate cu acordul.

                  (5)

                  Prin urmare, Protocolul 31 la acord ar trebui modificat pentru a se putea pune în aplicare această cooperare extinsă,

            ADOPTĂ PREZENTA DECIZIE:
      Articolul 1
      Protocolul 31 la acord se modifică după cum urmează:

                  1.

                  La articolul 3 din Protocolul 31 la acord, alineatul (2) se înlocuiește cu următorul text:

                              „2.

                                          (a)

                                          Statele AELS participă pe deplin în cadrul Agenției Europene de Mediu, denumită în continuare «agenția», precum și în cadrul Rețelei europene de informare și observare a mediului, instituite prin Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (4).

                                          (b)

                                          Statele AELS contribuie financiar la activitățile menționate la litera (a) în conformitate cu articolul 82 alineatul (1) și cu Protocolul 32 la acord.

                                          (c)

                                          Ca urmare a celor prevăzute la litera (b), statele AELS participă pe deplin, fără drept de vot, la consiliul de administrație al agenției și se asociază la lucrările comitetului științific al agenției.

                                          (d)

                                          Noțiunea de «stat membru (state membre)» și alte noțiuni referitori la entitățile publice ale acestora, menționate la articolele 4 și 5 din regulament, se interpretează ca incluzând, pe lângă înțelesul lor din regulament, statele AELS și entitățile publice ale acestora.

                                          (e)

                                          Datele privind mediul furnizate agenției sau provenite de la aceasta pot fi publicate și puse la dispoziția publicului, cu condiția ca informațiile confidențiale să beneficieze în statele AELS de același grad de protecție ca și în Uniune.

                                          (f)

                                          Agenția are personalitate juridică. În toate statele părților contractante, agenția beneficiază de cea mai extinsă capacitate juridică, acordată persoanelor juridice de legislația națională respectivă.

                                          (g)

                                          Statele AELS aplică agenției Protocolul privind privilegiile și imunitățile Uniunii Europene.

                                          (h)

                                          Prin derogare de la articolul 12 alineatul (2) litera (a) din Regimul aplicabil celorlalți agenți ai Uniunii Europene, resortisanții statelor AELS care se bucură pe deplin de drepturile lor cetățenești pot fi angajați prin contract de către directorul executiv al agenției.

                                          (i)

                                          În temeiul articolului 79 alineatul (3), prezentului alineat i se aplică partea VII (Dispoziții instituționale) din acord.

                                          (j)

                                          Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei se aplică, de asemenea, tuturor documentelor agenției referitoare la statele AELS, în vederea aplicării Regulamentului (CE) nr. 401/2009.

                  2.

                  Titlul articolului 4 (Educație, formare profesională și tineret) se înlocuiește cu următorul text:
                  „Educație, formare, tineret și sport”.

            Articolul 2
      Prezenta decizie intră în vigoare în ziua următoare datei ultimei notificări către Comitetul mixt al SEE în temeiul articolului 103 alineatul (1) din acord (5).
      Articolul 3
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles,

               Pentru Comitetul mixt al SEE

               Președintele

               Secretarii Comitetului mixt al SEE

         (1)  JO L …

         (2)  JO L 126, 21.5.2009, p. 13.

         (3)  JO L 120, 11.5.1990, p. 1.

         (4)  JO L 126, 21.5.2009, p. 13.”

         (5)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2015/1625 a Parlamentului European din 29 aprilie 2015 privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea IV – Curtea de Justiție

text:
               30.9.2015

               RO

               Jurnalul Oficial al Uniunii Europene

               L 255/117

      DECIZIA (UE) 2015/1625 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea IV – Curtea de Justiție
      PARLAMENTUL EUROPEAN,

                  —

                  având în vedere bugetul general al Uniunii Europene pentru exercițiul financiar 2013 (1),

                  —

                  având în vedere conturile anuale consolidate ale Uniunii Europene pentru exercițiul financiar 2013 [COM(2014) 510 – C8-0149/2014] (2),

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2013, însoțit de răspunsurile instituțiilor (3),

                  —

                  având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 55, 99, 164, 165 și 166,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar (A8-0111/2015),

         1.

            acordă grefierului Curții de Justiție descărcarea de gestiune pentru execuția bugetului Curții de Justiție aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului European, Consiliului, Comisiei, Curții de Justiție a Uniunii Europene, Curții de Conturi, Ombudsmanului European, Autorității Europene pentru Protecția Datelor și Serviciului European de Acțiune Externă și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO L 66, 8.3.2013.

         (2)  JO C 403, 13.11.2014, p. 1.

         (3)  JO C 398, 12.11.2014, p. 1.

         (4)  JO C 403, 13.11.2014, p. 128.

         (5)  JO L 248, 16.9.2002, p. 1.

         (6)  JO L 298, 26.10.2012, p. 1.


title: Decizia 2011/297/PESC a Consiliului din 23 mai 2011 de modificare a Acțiunii comune 2001/555/PESC privind înființarea Centrului Satelitar al Uniunii Europene

text:
               24.5.2011

               RO

               Jurnalul Oficial al Uniunii Europene

               L 136/62

         DECIZIA 2011/297/PESC A CONSILIULUI
   din 23 mai 2011
   de modificare a Acțiunii comune 2001/555/PESC privind înființarea Centrului Satelitar al Uniunii Europene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28,
   întrucât:

               (1)

               Ca urmare a încetării Tratatului de la Bruxelles modificat din 1954 de instituire a Uniunii Europei Occidentale (UEO), este necesar să se asigure continuarea anumitor sarcini administrative restante ale UEO după dizolvarea acesteia la 30 iunie 2011, în special administrarea pensiilor personalului UEO și a planului social al UEO, precum și soluționarea eventualelor litigii dintre UEO și foști membri ai personalului acesteia.

               (2)

               În acest scop, sarcinile administrative necesare ar trebui asumate de Centrul Satelitar al Uniunii Europene, înființat prin Acțiunea comună 2001/555/PESC a Consiliului (1).

               (3)

               Toate cheltuielile aferente sarcinilor sus-menționate ar trebui acoperite prin contribuții din partea celor zece state membre care s-au constituit părți la Tratatul de la Bruxelles modificat de instituire a UEO.

               (4)

               Acțiunea comună 2001/555/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Acțiunea comună 2001/555/PESC a Consiliului se modifică după cum urmează:

               1.

               La articolul 2 se adaugă următorul alineat:
               „(5)   Începând cu 1 iulie 2011, ca urmare a dizolvării Uniunii Europei Occidentale («UEO»), centrul îndeplinește sarcinile administrative prevăzute la articolul 23a.”;

               2.

               Se introduce următorul articol:
               „Articolul 23a
               Sarcini administrative ca urmare a dizolvării UEO
               (1)   Începând cu 1 iulie 2011, centrul îndeplinește, în numele Belgiei, Franței, Germaniei, Greciei, Italiei, Luxemburgului, Țărilor de Jos, Portugaliei, Spaniei și Regatului Unit («cele zece state membre»), următoarele sarcini administrative ca urmare a dizolvării UEO:

                           (a)

                           administrarea pensiilor foștilor membri ai personalului UEO;

                           (b)

                           gestionarea planului social al UEO;

                           (c)

                           gestionarea eventualelor litigii dintre UEO și oricare foști membri ai personalului acesteia, precum și executarea hotărârilor organismelor competente de soluționare a litigiilor;

                           (d)

                           acordarea de asistență celor zece state membre în ceea ce privește lichidarea activelor UEO.

                     (2)   Administrarea pensiilor foștilor membri ai personalului UEO:

                           (a)

                           se desfășoară în conformitate cu normele în materie de pensii ale UEO, astfel cum sunt în vigoare la 30 iunie 2011. Dacă este necesar, normele respective pot fi modificate de consiliul menționat la alineatul (6) în cadrul normelor privind pensiile ale organizațiilor coordonate;

                           (b)

                           sunt gestionate de Secțiunea comună de administrare a pensiilor din cadrul organizațiilor coordonate («JPAS/SCAP»). În acest scop, centrul încheie până la 30 iunie 2011 un memorandum de înțelegere în numele celor zece state membre. UEO poate de asemenea să se constituie parte la respectivul memorandum de înțelegere. Respectivul memorandum de înțelegere este aprobat de consiliul menționat la alineatul (6) și este semnat de președintele acestuia.

                     Eventualele litigii referitoare la pensii care implică foști membri ai personalului UEO se soluționează în conformitate cu alineatul (3).
               (3)   Eventualele dispute dintre UEO și foști membri ai personalului acesteia fac obiectul sistemului de soluționare a litigiilor al UEO în vigoare la 30 iunie 2011.
               Sistemul de soluționare a disputelor se actualizează de către consiliul menționat la alineatul (6) în vederea aplicării sale, de la 1 iulie 2011, în cadrul centrului.
               Statutul foștilor membri ai personalului UEO este reglementat de statutul personalului UEO, astfel cum este în vigoare la 30 iunie 2011, precum și orice contracte aplicabile și orice altă decizie aplicabilă a UEO și planul social al UEO.
               (4)   Gestionarea planului social al UEO se desfășoară în conformitate cu planul social adoptat de UEO la 22 octombrie 2010. Aceasta se desfășoară de asemenea în conformitate cu orice hotărâre ulterioară, cu caracter obligatoriu, a unui organism competent de soluționare a litigiilor și cu orice decizie luată de UEO sau de consiliul menționat la alineatul (6) în vederea punerii în aplicare a unei astfel de decizii.
               (5)   Asistența în procesul de lichidare a activelor UEO include gestionarea oricărei chestiuni juridice sau financiare care decurge din lichidarea UEO, desfășurată sub conducerea consiliului menționat la alineatul (6).
               (6)   Orice decizie care privește sarcinile menționate la prezentul articol, inclusiv deciziile consiliului menționat în prezentul articol, se adoptă în unanimitate de către consiliul compus din reprezentanți ai celor zece sate membre. În această configurație, consiliul decide cu privire la modalitatea prin care președinția sa este asigurată de unul dintre membrii săi. Directorul centrului sau reprezentantul acestuia poate participa la reuniunile consiliului în această configurație. Consiliul este convocat de către președinte cel puțin o dată pe an și la cererea a cel puțin trei dintre membrii săi. Consiliul poate decide înființarea unor grupuri de lucru ad hoc la nivel de experți, grupuri care să abordeze subiecte sau aspecte specifice. Deciziile consiliului pot fi luate prin procedură scrisă.
               (7)   Centrul recrutează personalul necesar pentru îndeplinirea sarcinilor menționate la alineatul (1). În cazul în care unul dintre cele zece state membre se oferă să detașeze o persoană în acest scop, persoana respectivă este recrutată. În caz contrar, sau în cazul în care detașarea nu permite ocuparea tuturor posturilor necesare centrului, se contractează personal (suplimentar). Sub rezerva dispozițiilor prezentului articol, se aplică normele privind personalul centrului
               (8)   Toate cheltuielile și veniturile generate de aplicarea prezentului articol fac parte dintr-un buget separat al centrului. Bugetul respectiv se elaborează pentru fiecare exercițiu financiar, care corespunde anului calendaristic, și se adoptă de către consiliul menționat la alineatul (6), la propunerea președintelui acestuia, până la data de 1 septembrie a fiecărui an. Veniturile și cheltuielile din acest buget trebuie să fie echilibrate. Bugetul cuprinde o listă a personalului recrutat în scopul îndeplinirii sarcinilor menționate la alineatul (7). Veniturile constau în contribuții din partea celor zece state membre, stabilite în conformitate cu normele aplicabile contribuțiilor lor la UEO în vigoare la 30 iunie 2011 , și din alte venituri. Contribuțiile inițiale, reprezentând până la 20% din valoarea totală a unui fond de lansare de 5,3 milioane EUR, se plătesc până la 30 iunie 2011. Consiliul menționat la alineatul (6) adoptă normele financiare necesare, bazându-se într-o măsură cât mai mare pe regulamentul financiar al centrului, precum și norme referitoare la controlul bugetar și descărcarea de gestiune. Până la adoptarea respectivelor norme, se aplică normele UEO.
               (9)   Centrul va încheia, până la 30 iunie 2011, un acord sau o înțelegere administrativă cu UEO cu privire la punerea în aplicare a prezentului articol, acestea se aprobă de către consiliul menționat la alineatul (6) și se semnează de către președintele său.”

         Articolul 2
   Prezenta decizie întră în vigoare la data adoptării.

      Adoptată la Bruxelles, 23 mai 2011.

            Pentru Consiliu

            Președintele

         C. ASHTON

      (1)  JO L 200, 25.7.2001, p. 5.


title: Decizia Consiliului și a Comisiei din 31 mai 1999 privind încheierea Acordului de parteneriat și cooperare între Comunitățile Europene și statele membre, pe de o parte, și Republica Armenia, pe de altă parte

text:
Anunţ juridic important

|

31999D0602

Jurnalul Oficial L 239 , 09/09/1999 p. 0001 - 0002 ediţie specială în limba cehă capitol 11 volum 32 p. 128  - 129 ediţie specială în limba estonă capitol 11 volum 32 p. 128  - 129 ediţie specială în limba maghiară capitol 11 volum 32 p. 128  - 129 ediţie specială în limba lituaniană capitol 11 volum 32 p. 128  - 129 LV.ES capitol 11 volum 32 p. 128  - 129 MT.ES capitol 11 volum 32 p. 128  - 129 PL.ES capitol 11 volum 32 p. 128  - 129 SK.ES capitol 11 volum 32 p. 128  - 129 ediţie specială în limba slovenă capitol 11 volum 32 p. 128  - 129

		19990531Decizia Consiliului și a Comisieidin 31 mai 1999privind încheierea Acordului de parteneriat și cooperare între Comunitățile Europene și statele membre, pe de o parte, și Republica Armenia, pe de altă parte(1999/602/CE, CECO, Euratom)CONSILIUL UNIUNII EUROPENE,COMISIA COMUNITĂȚILOR EUROPENE,având în vedere Tratatul de instituire a Comunității Europene, în special articolul 44 alineatul (2), articolul 47 alineatul (2) ultima teză, articolul 55, articolul 57 alineatul (2), articolul 71, articolul 80 alineatul (2), articolele 93, 94, 133 și 308, coroborat cu articolul 300 alineatul (2) teza a doua și alineatul (3) paragraful al doilea,având în vedere Tratatul de instituire a Comunității Europene a Cărbunelui și Oțelului, în special articolul 95,având în vedere Tratatul de instituire a Comunității Europene a Energiei Atomice, în special articolul 101 paragraful al doilea,având în vedere propunerea Comisiei,având în vedere avizul conform al Parlamentului European [1],după consultarea Comitetului consultativ CECO și cu avizul conform al Consiliului,având în vedere aprobarea Consiliului, acordată în conformitate cu articolul 101 din Tratatul de instituire a Comunității Europene a Energiei Atomice,(1) întrucât încheierea Acordului de parteneriat și cooperare între Comunitățile Europene și statele membre, pe de o parte, și Republica Armenia, pe de altă parte, semnat la 22 aprilie 1996 la Luxemburg, va contribui la realizarea obiectivelor Comunităților Europene;(2) întrucât acest acord urmărește să consolideze legăturile stabilite în special prin Acordul între Comunitatea Economică Europeană și Comunitatea Europeană a Energiei Atomice și Uniunea Republicilor Socialiste Sovietice privind comerțul și cooperarea comercială și economică, semnat la 18 decembrie 1989 și aprobat prin Decizia 90/116/CEE [2];(3) întrucât anumite obligații, prevăzute de Acordul de parteneriat și cooperare în afara domeniului de aplicare a politicii comerciale comunitare, afectează sau pot afecta regimul stabilit prin acte comunitare adoptate în domeniul dreptului de stabilire, al transporturilor și al tratamentului întreprinderilor;(4) întrucât respectivul acord impune Comunității Europene anumite obligații în ceea ce privește circulația capitalurilor și a plăților între Comunitate și Republica Armenia;(5) întrucât, în plus, în măsura în care respectivul acord afectează Directiva 90/434/CEE a Consiliului din 23 iulie 1990 privind regimul fiscal comun care se aplică fuziunilor, scindărilor, cesionării de active și schimburilor de acțiuni între societățile comerciale din diferite state membre [3] și Directiva 90/435/CEE a Consiliului din 23 iulie 1990 privind regimul fiscal comun care se aplică societăților-mamă și filialelor acestora din diferite state membre [4], care se bazează pe articolul 94 din Tratatul de instituire a Comunității Europene, respectivul articol trebuie utilizat ca temei juridic;(6) întrucât anumite dispoziții din respectivul acord impun Comunității obligații în domeniul prestării de servicii care depășesc cadrul transfrontalier.(7) întrucât pentru anumite dispoziții ale respectivului acord, destinate să fie puse în aplicare de Comunitate, Tratatul de instituire a Comunității Europene nu prevede competențe de acțiune specifice; prin urmare, trebuie să se recurgă la articolul 308 din tratat,DECID:Articolul 1Acordul de parteneriat și cooperare dintre Comunitățile Europene și statele membre, pe de o parte, și Republica Armenia, pe de altă parte, împreună cu protocolul, declarațiile și schimbul de scrisori sunt aprobate în numele Comunității Europene, al Comunității Europene a Cărbunelui și Oțelului și al Comunității Europene a Energiei Atomice.Aceste texte se atașează la prezenta decizie.Articolul 2(1) Poziția pe care Comunitatea urmează să o adopte în cadrul Consiliului de cooperare și al Comitetului de cooperare, atunci când acesta din urmă este împuternicit de Consiliul de cooperare să acționeze, este adoptată de Consiliu, la propunerea Comisiei sau, după caz, de Comisie, în conformitate cu dispozițiile pertinente ale Tratatelor de instituire a Comunității Europene, a Comunității Europene a Cărbunelui și Oțelului și a Comunității Europene a Energiei Atomice.(2) Președintele Consiliului prezidează, în conformitate cu articolul 79 din Acordul de parteneriat și cooperare, Consiliul de cooperare și prezintă poziția Comunității. Un reprezentant al Comisiei prezidează Comitetul de cooperare, în conformitate cu regulamentul de procedură al acestuia, și prezintă poziția Comunității.(3) Decizia de publicare a recomandărilor Consiliului de cooperare și ale Comitetului de cooperare în Jurnalul Oficial al Comunităților Europene este luată, de la caz la caz, de Consiliu și, respectiv, de Comisie.Articolul 3Președintele Consiliului procedează, în numele Comunității Europene, la notificarea prevăzută la articolul 101 din acord. Președintele Comisiei procedează la aceeași notificare, în numele Comunității Europene a Cărbunelui și Oțelului și al Comunității Europene a Energiei Atomice.Adoptată la Bruxelles, 31 mai 1999.Pentru ComisiePreședinteleJ. SanterPentru ConsiliuPreședinteleO. Schily[1] JO C 115, 14.4.1997, p. 190.[2] JO L 68, 15.3.1990, p. 1.[3] JO L 225, 20.8.1990, p. 1.[4] JO L 225, 20.8.1990, p. 6.--------------------------------------------------